Outentieke Bybelse leierskap - SA House Churches
Leierskap in die kerk is een van die onderwerpe wat menige skrywers al deur die jare dikwels oor geskryf het. Seminare en kursusse oor leierskap in die kerk word voortdurend wêreldwyd aangebied. Leiers preek en leer daaroor van die kansels af. Baie is gesê maar min van dit wat gesê is kan deur die woord van God ondersteun word of as Bybel gefundeerd beskou word. Myns insiens is daar deur die jare te veel van leiers gemaak en te min van die mens in sy hoedanigheid as God aangestelde priester en koning in die koninkryk van God. Dit is vir my ‘n uitgemaakte saak dat leierskap sisteme in die kerk, soos ons dit ken, nie deur God ingestel is nie.
Bybel gefundeerde leierskap is eintlik heel onbekend in die kerk. Dit wat ons sien is hoofsaaklik leierskap volgens wêreldse metodes. Die Romeinse ryk (Keiser) en die Katolieke kerk het die geestelike vyfvoudige bediening struktuur van die kerk verander deur dit te vervang met ‘n posisionele en ‘n hiërargiese leierskap struktuur. Deur die jare heen het dit parallel met leierskap in die staat asook in die besigheids wêreld ontwikkel.
Hierdie ontwikkeling het egter presies volgens wêreldse metodes en standaarde plaasgevind. Insette van beide die besigheids wêreld asook landsregerings is oor en weer met insette van die kerk aangepas om leierskap te ontwikkel tot dit wat ons vandag ken. Dieselfde aanbieders en deskundiges wat seminare vir die kerk aanbied bied dikwels dieselfde materiaal net so vir die besigheids wêreld aan. In baie gevalle word die studie materiaal, strukture en sisteme net so vanuit die besigheids wêreld oorgeneem en in die kerk geïmplimenteer. Dit was amper ‘n vanselfsprekende stap wat geneem is omdat die institusionele kerk presies soos ‘n besigheid funksioneer en bestuur word.
Hierdie metodes is in werklikheid van geen nut in die geestelike kerk van God nie. Wanneer ek sê van “geen” nut nie is dit alles behalwe oordrywing. Dit is letterlik van geen nut nie. God beheer sy kerk en sy gemeentes deur die Heilige Gees. Enige metodiek van enige aard het geen plek in die heilige interaksie tussen God en mens nie. Selfs tydens interaksie tussen mede gelowiges het wêreldse metodiek geen plek nie.
In die besigheids wêreld word sekere kwaliteite of karaktertrekke met betrekking tot ‘n leier as goeie kwaliteite of goeie karaktertrekke beskou. Sekere persoonlikheidseienskappe word dikwels as voordelig of as ‘n vereiste vir leierskap beskou. Die besigheids sektor en ook die kerk is gedurig op soek na mense met hierdie tipe persoonlikhede en eienskappe om die betrokke maatskappye, gemeentes of departemente suksesvol te bestuur.
Mense met sulke eienskappe of kwaliteite word verder ontwikkel deur middel van besigheidsbestuur kursusse en seminare. In die kerk van God is ‘n hele nuwe kultuur met betrekking tot leierskap ontwikkel en in plek gesit. Net soos in die besigheids sektor word deeglike onderhoude met aspirant “bestuurders” gevoer om seker te maak dat hulle die regte kwaliteite het vir die posisie waarvoor aansoek gedoen is. Ja, daar word beslis na geestelike kwaliteite ook gekyk maar deur dieselfde bril as wat die besigheids sektor na kwaliteite kyk. Eintlik is die institusionele kerk genoodsaak om na hierdie kwaliteite te kyk want die meganiese struktuur van die institusionele kerk is van so aard dat sulke mense aangestel móét word om sukses te verseker.
In werklikheid beteken al hierdie eienskappe, kwaliteite en selfs karaktertrekke vir God net mooi niks nie. Dit maak nie saak watse persoonlikheid jy het of watse eienskappe jy het nie. God gebruik elke mens in sy koninkryk doeltreffend omdat elke mens deur die Heilige Gees bedien. Elkeen word deur die Gees gelei en elkeen funksioneer deur middel van Gees werking. God (Christus) is in die Nuwe-Testamentiese opset werklik en prakties Hoof van die gemeente. Hy lei die gemeente na geestelike hoogtes en in hemelse dimensies in deur middel van die Heilige Gees. Ons hoef letterlik geen wêreldse leierskap eienskappe te hê om ‘n handige instrument in God se hand te wees nie.
As ons dit wel het dan moet ons dit eintlik neerlê ter wille van Heilige Gees leiding en Heilige Gees werking in ons lewens. In ons privaat hoedanigheid kan ons hierdie eienskappe gebruik maar in die kerk het dit geen plek nie. In die geestelike struktuur van die ware Nuwe-Testamentiese kerk is geen organisasie ter sprake nie en daarom is hierdie eienskappe nie nodig nie. God gebruik almal en Hy gebruik elkeen net soos wat hy is. Daar is ‘n plekkie vir almal in die liggaam van Christus. Dit maak nie saak hoe of wat of wie jy is nie. God maak elkeen bekwaam deur die Heilige Gees.
As jy die stellings wat in hierdie boek gemaak word in die institusionele kerk struktuur probeer toepas gaan niks vir jou sin maak nie. Bybelse beginsels is vir die ware geestelike kerk van God; die “Ekklesia”. Daardie klein eenvoudige familie tipe struktuur wat om Jesus Christus as die Hoof van die gemeente vergader. Daar werk Bybelse beginsels met betrekking tot leierskap. Daar kan alle Bybelse beginsels ook in die algemeen doeltreffend toegepas word.
Selfs voltydse vyfvoudige bedienaars in die ware Nuwe-Testamentiese kerk het geen leierskap kwaliteite nodig nie. Die Bybel sê baie duidelik presies wat vyfvoudige bedienaars nodig het. Inteendeel, ons almal, selfs ons wat net gewone lidmate in ‘n Nuwe-Testamentiese huiskerk gemeente is, het ook net dit nodig wat so duidelik in die boek Timotheus vir die vyfvoudige bedienaars uitgespel word. Kom ons kyk ‘n bietjie daarna:
Beskeie, ingetoë, onderdanig, onberispelik, fatsoenlik, gasvry, bekwaam om te onderrig (moet die Skrif ken), vriendelik, sy eie huis goed regeer (volgens die woord van God en ‘n goeie voorbeeld wees), ervare, waardig, ‘n rein gewete hê, goeie morele standaarde handhaaf, getrou wees, nie lui wees nie, ‘n goeie voorbeeld wees, regverdig wees, God lief hê, in liefde wandel met sy familie en medemens.
Hierdie is alles Bybelse vereistes wat van ‘n vyfvoudige bedienaar verwag word. Dit verg net gehoorsaamheid om hierdie eienskappe deel van jou lewe te maak. Almal kan dit doen ongeag jou natuurlike persoonlikheid of natuurlike eienskappe. Wanneer hierdie goed deel van ‘n man of ‘n vrou se lewe is dan kan God hom of haar doeltreffend aanwend in sy koninkryk. Die Heilige Gees sal so ‘n mens wonderlik kan lei om presies dit te doen wat Hy deur hom of haar wil doen. Die enigste verskil tussen die gewone gemeentelid en ‘n vyfvoudige bedienaar is dat die vyfvoudige bedienaar die Skrif goed ken en ook dat die vyfvoudige bedienaar meer ervaring het. Hy is al langer op die geloofspad en dien die Here al langer as die gewone lidmaat. Hy het ondervinding met betrekking tot gemeentelewe en Christenskap wat die nuweling nog nie het nie.
Vyfvoudige bedienaars moet allermins hulleself in wêreldse leierskap ontwikkel. Dit is nooit die gewenste ding om te doen nie. Vyfvoudige bedienaars moet eerder alles in hulle vermoë doen om Jesus Christus te ken. Hulle moet die diepte en breedte en lengte en hoogte van sy liefde so goed ken dat dit volkome deel van hulle wese word. ‘n Intieme liefdesverhouding met Hom is die eerste en belangrikste vereiste. Tweedens moet hulle ‘n baie groot liefde vir mense hê. Hoe intiemer hulle verhouding met Jesus Christus is hoe dieper sal hulle liefde vir mense word. Derdens moet hulle die woord van God baie goed ken.
Hierdie reeks beskryf die eenvoud en doeltreffendheid van ware Bybel gefundeerde leierskap. Die kerk mis die merk totaal en al wat hierdie onderwerp betref. God is egter besig om die ware Nuwe-Testamentiese waarhede ook op hierdie gebied te herstel. Wanneer u die boek lees moet u die stellings in verband bring met die Nuwe-Testamentiese huiskerk gemeente. Om hierdie waarhede met die institusionele kerk te probeer vereenselwig sal absoluut onmoontlik wees.
LEIERSKAP VOLGENS DIE NUWE-TESTAMENTIESE VOORSKRIFTE
Om dit beter te verstaan moet ons kyk na Jesus se lewe en ervarings toe Hy die aarde bewandel het. Ons moet ook kyk na sy interaksie met die kerkleiers van die tyd:
Jesus was nie ‘n welkome besoeker toe hy op 30 jarige ouderdom die godsdiens van die Jode deurmekaar kom krap het nie. Hy was op ‘n missie en daardie missie was nie van ‘n populêre aard nie. Hy moes die wettiese, dooie godsdiens en geloof van die Joodse leiers onverskrokke aan die kaak kom stel. Hy het nie doekies omgedraai nie. Dit wat Hy op aarde kom vind het was nie wat God ingestel het nie. Dit was ‘n dooie godsdiens wat die Joodse leiers van die Ou Testament vir hulleself ingestel het net soos wat die institusionele kerk vir hulleself ingestel het. So het hulle ook in die loop van die jare stelselmatig veranderings ingestel en die “verhoudings geloof” van Abraham, Isak, Jakob, Dawid en Samuel verander in ‘n wettiese godsdiens. Dit was ook maar ‘n “organisasie geloof”. Net soos wat die institusionele kerk van vandag ook gekonfronteer word met die werklikheid van ’n verhoudings geloof, net so het Jesus ook die fariseërs en ander Joodse leiers gekonfronteer. Kan die institusionele kerk gekonfronteer word vir instellings wat hulle uitgevoer het? Die geskiedenis van die Katolieke kerk en ook van die Romeinse ryk beantwoord hierdie vraag vir ons onomwonde.
Daar is dus ‘n vergelyking tussen die institusionele kerk en die Joodse leiers van die Nuwe Testament. Dit is egter hier waar die ooreenkoms tussen Joodse leiers en die institusionele kerk ophou. Die Joodse leiers was bose leiers en hulle het vir Jesus Christus totaal verwerp, wat nie die geval is met die institusionele kerk nie. Die institusionele kerk is gevul met pragtige, Gees vervulde leiers en kinders van God wat Hom in gees en in waarheid aanbid met die mooiste motiewe, ywer en gesindheid. Hulle het God lief en wil Hom behaag. Dit is ook dan hoekom God hulle seën en met hulle saamwerk. Dit is per slot van rekening nie hulle skuld dat die kerk die roete geloop het wat dit geloop het nie. Hulle het ook maar geërf wat lank gelede en oor jare plaasgevind het.
Hierdie wêreld was beslis nie ‘n vriendelike wêreld vir Jesus nie. Dit moes vir Jesus baie moeilik gewees het. Hy moes soos die “indringer” tussen hulle gevoel het.
Almal in die vertrek het aan Jesus se lippe gehang en ingedrink wat Hy te sê gehad. Hulle was oorspoel met sy liefde. Hulle het openbarings van Hom gehad wat die menigte daar buite nie van geweet het nie. Dít is die kern van die huiskerk gemeente; hierdie intieme groepering om Jesus. Selfs die godsdienstige leiers van sy tyd was salig onbewus van hierdie openbarings van Jesus. Hierdie intieme vriende van Jesus het egter ‘n “ander” Jesus geken wat nie in ‘n waas van godsdiens toegewikkel was nie.
Bogenoemde was ‘n uittreksel uit die boek, “Bybel Gefundeerde Leierskap”. Dit kan nou op die skakel hier onder aangekoop word:
Previous PostThe walk of the SpiritNext PostBilly Graham’s prediction